Profesorul Gheorghe Popa a primit titlul de Doctor Honoris Causa în Republica Moldova
- Nicolae Comănescu
- 25 mai 2024, 22:29
Gheorghe Popa, profesor universitar la Universitatea Româno-Americană din București, membru fondator, Președinte al „Asociației Criminaliștilor” din România, a primit titlul onorific de Doctor Honoris Causa.
Cu ocazia împlinirii celor 25 ani de existență a Universității de Stat „B.P. Hașdeu” din Cahul, Republica Moldova, s-a conferit o distincție prestigioasă domnului Gheorghe Popa, și anume titlul de Doctor Honoris Causa. Este vorba despre un semn de recunoaștere a contribuției sale fundamentale la dezvoltarea științei criminalistice și la formarea a generațiilor de profesioniști ai dreptului.
Universitatea de Stat „B.P.Hașdeu” oferă titlul de Doctor Honoris Causa profesorului Gheorghe Popa
Profesorul universitar Gheorghe Popa, a activat timp de 34 de ani în structurile Ministerului Afacerilor Interne, dintre care 15 ani a activat ca specialist, expert criminalist în cadrul serviciilor teritoriale și Institutul de Criminalistică ale Poliției Române.
Inventator și inovator (șapte invenții și inovații), în domeniile criminalistică și medicină, unele prezentate/publicate și în străinătate (SUA, Franța, Spania, Italia), cu ocazia unor manifestări științifice internaționale. Autor sau co-autor ori coordonator a 14 cărți, volume de lucrări științifice. Autor a peste 80 de studii, articole, comunicări științifice prezentate în cadrul unor congrese / conferințe criminalistice, naționale / internaționale și publicate în reviste cu recunoaștere internațională, conform ziuadeazi.md.
Laudațio făcut de Tudorel Toader
Textul de Laudațio, în care a fost expusă carieră profesională, a fost prezentat de profesorul universitar doctor Tudorel Toader.
„Astăzi participăm la un moment deosebit de important, scriem o nouă pagină în istoria Universităţii „Bogdan Petriceicu Haşdeu” din Cahul, Republica Moldova, prin decernarea titlului de doctor honoris causa Domnului profesor universitar doctor habilitat Gheorghe POPA, teoretician şi practician al Criminalisticii, personalitate care a contribui şi contribuie în mod semnificativ la dezvoltarea ştiinţelor juridice, la formarea a zeci de generaţii de profesionişti ai dreptului.
Suntem astăzi într-o zi festivă, într-o onorantă ipostază, aceea de a-l omagia pe domnul prof. univ. dr., general de brigadă Gheorghe Popa, personalitate marcantă a lumii juridice, cu prilejul acordării celei mai înalte distincţii onorifice – aceea de Doctor Honoris Causa. Pentru Universitate este un moment de sărbătoare, moment în care reputatul profesor este omagiat pentru realizările ştiinţifice şi didactice, de până în prezent, moment în care domnia sa devine membru al comunităţii noastre academice”, a spus profesorul universitar Tudorel Toader în fața distinsei audiențe.